b'\n_START_ARTICLE_\nSaint-Nazaire\n_START_SECTION_\nGeografija\n_START_PARAGRAPH_\nMesto le\xc5\xbei na desnem bregu estuarija reke Loare, tik pred njenim izlivom v Biskajski zaliv. Saint-Nazaire je glavno pristani\xc5\xa1\xc4\x8de na atlantski obali Francije._NEWLINE_Severno od njega le\xc5\xbei naravni park mo\xc4\x8dvirje Bri\xc3\xa8re, v katerem se nahajajo \xc5\xa1tevilne \xc5\xbeivalske in rastlinske vrste.\n_START_SECTION_\nZgodovina\n_START_PARAGRAPH_\nGradnja francoske prekooceanke SS Normandie v 30. letih 20. stoletja je botrovala izgradnji ve\xc4\x8dje pristani\xc5\xa1ke infrastrukture. Njen suhi dok je bil v tem \xc4\x8dasu najve\xc4\x8dji tak\xc5\xa1ne vrste v zahodni Evropi._NEWLINE_17. junija 1940 je bilo pristani\xc5\xa1\xc4\x8de prizori\xc5\xa1\xc4\x8de poskusa pobega Angle\xc5\xbeev pred napredujo\xc4\x8do nem\xc5\xa1ko vojsko. Po njihovem vkrcanju na RMS Lancastria so ladjo napadli in potopili nem\xc5\xa1ki bombniki, pri \xc4\x8demer je umrlo okoli 4000 ljudi. To je bila najhuj\xc5\xa1a nesre\xc4\x8da v angle\xc5\xa1ki pomorski zgodovini in hkrati najve\xc4\x8dja izguba \xc5\xbeivljenj angle\xc5\xa1kih vojakov v drugi svetovni vojni. Ob tem je angle\xc5\xa1ki ministrski predsednik Winston Churchill prepovedal kakr\xc5\xa1nokoli poro\xc4\x8danje o tem dogodku, tako da je ostal dogodek v glavnem pozabljen. Pristani\xc5\xa1\xc4\x8de je po nem\xc5\xa1ki zasedbi postalo baza nem\xc5\xa1kih pomorskih operacij. V njem je bila kmalu zgrajena mo\xc4\x8dno utrjena podmorni\xc5\xa1ka baza, ki je prestala skoraj vse kasnej\xc5\xa1e zavezni\xc5\xa1ke letalske napade. To pristani\xc5\xa1\xc4\x8de je bilo tudi edino sposobno vzdr\xc5\xbeevati nem\xc5\xa1ki bojni ladji Bismarck in Tirpitz._NEWLINE_28. marca 1942 je bila v operaciji Ko\xc4\x8dija s strani angle\xc5\xa1kih komandosov napadena ladjedelnica; pri tem je bil uni\xc4\x8den njen suhi dok, ki je bil od tedaj neuporaben vse do konca vojne._NEWLINE_Po zavezni\xc5\xa1kem izkrcanju v Normandiji in osvoboditvi Francije leta 1944 je nem\xc5\xa1ka voja\xc5\xa1ka enota v podmorni\xc5\xa1ki bazi (tako kot v Brestu in La Rochelle) zavrnila predajo. Pri tem so jo zavezniki zaradi njene ni\xc4\x8d ve\xc4\x8d aktivne vloge v podmorni\xc5\xa1kih operacijah zaob\xc5\xa1li tako, da je Saint-Nazaire ostal v nem\xc5\xa1kih rokah vse do zadnjih dni vojne._NEWLINE_Po vojni sta iz ladjedelnice v Saint-Nazairu izpluli dve ve\xc4\x8dji potni\xc5\xa1ki ladji: v letu 1962 SS France, kasnej\xc5\xa1a SS Norway, v letu 2003 pa RMS Queen Mary 2.'